傷雙燕
作者：無名氏
朝代：宋

paragraphs: 燕燕于飛春欲暮，終日呢喃語如訴。
但聞寄淚來瀟湘，不聞有意如烈婦。
夏氏狂兒好游獵，彈射飛禽類幾絕。
梁間雙燕銜泥至，飛鏃傷雄當兒戲。
雌燕視之兀如癡，不能人言人不知。
門前陂水清且泚，一飛徑溺澄瀾底。
傷哉痛恨應未休，安得化作呂氏女，手刃其頭報夫仇。